Током савезничког искрцавања у Нормандији под називом Оверлорд вршена су систематска митраљирања и ракетирања путева, мостова и колона. Ту је Sd.Kfz. 251 возило жестоко страдало због отвореног крова. Рецимо током затварања џепа код Мортена око 80% оклопних транспортера које су Немци оставили за собом Савезници су могли користити (посаде погинуле или побегле а возила остала у возном стању). Али ту је Sd.Kfz. 251 односио и своје победе: падобранци који су избачени у зору 6. јуна су имали велике проблеме са патролама које су имале ово возило; Базука, главно оружје против-тенковске борбе које су имали у већини случајева није била ефективна, због косог оклопа често би се ракета распрсла и млаз експлозије само изгорео метал. Међутим и после првобитне надмоћности показала се једна огромна мана возила: возач и митраљезац нису могли да виде стране возила у довољној мери да би се уочио противник, то је искоришћено заједно са рањивошћу гусеница и створена је „лепљива бомба“. У суштини то је била торбица или чарапа напуњена Композицијом-Б, ТНТ експлозивом или мином типа „Ховкинс“, премазана лепљивом смесом са кратким брзогорећим фитиљем која би се лепила или једноставно бацала на гусенице и приликом експлозије возило би било не само заустављено већ и потпуно избачено из строја.